# Kloarek Lambaul

Oberennoù damheñvel pe handelvoù all zo ivez, gwelout Kloarek Lambaol.
| ◄ Kloarek Ann Ammour | Kloarek Lambaul | Markizes Guerrand ► |
Kloaregig Lambaul hag he vestres Braoa daou den ’zo en Montroules. (bis)
 Kloaregig Lambaul vonjoure, ’N ti ’r C’halvez koz pa arrue : (bis)
 — Bonjour ha joa holl en ti-man, Fiekka Kalvez pelec’h eman ?
 — Eman duze bars ar gambr-wenn, Kribad he fennad bleo-melenn ; (bis)
 ’Man er gambr-wenn, en penn ann ti, Kloarek Lambaul, et davèd-hi. (bis)
 Kloarek Lambaul a lavare D’ Fiekka Kalvez, p’hi salude : (bis)
 — Ma dousig koant, lâret d’in-me, C’hui ’deufe ganen d’al leur-newe ?
 — D’al leur-newe me na inn ket, Gant ar markis ’on gourdrouzet. (bis)
 — Drouk ha mad gant nep a garo, D’al leur-newe ni a ielo ; (bis)
 Mar son ar sôner, ni danso, Mar na son ket, me a gano, (bis)
Markis Guerrand a c’houlenne Euz un den-koz a rankontre : (bis)
 — Ma zadig-koz, d’in-me lâret, N’hoc’h eus ket gwelet ar c’hloarek ? (bis)
 — Aotro ’r markis, ma iskuzet, Na on pe gloarek ’c’houlennet. (bis)
— Ewit ur wez hoc’h iskuzan, Kloarek Lambaul a c’houlennan. (bis)
 — Et ê ’r c’hloarek d’al leur-newe, Fiekka Kalvez euz he goste. (bis)
 Indan-han ’n abit satinn gris Kaeroc’h ’wit ho hini, markis ; (bis)
 Rubano ’zo war he vouto, Kaeroc’h ’wit ’zo war ho mancho. (bis)
 Indan-hi ’zo un abit-wenn, Doue, braoa da feumeulenn ! (bis)
Ann aotro markis a lâre D’ gloarek Lambaul, el leur-newe :
 — Na diwiskomp hon porpantjo, Ewit komans ar gourenno. (bis)
 — Aotro ’r markis, ma iskuzet, Da c’hourenn d’ac’h me na inn ket ; (bis)
 Digaset païsant em c’hever, Me ’grogo hardis ’n he golier. (bis)
 N’oa ket he c’hir peurlavaret, Kloarek Lambaul ’zo douaret ; (bis)
 Ha seis kleve noas euz hen lac’ha, ’Nn aotro ’r markis d’ho asista. (,bis)
 Ann aotro markis a lâre D’ Fiekka Kalvez eno neuze : (bis)
 — Ma dousig koant, lâret-c’hui d’in, C’hui ’deufe ganen da Lisandri ? (bis)
 — Da Lisandri me na inn ket, Ma muia-karet ’c’h eus lac’het ; (bis)
 Ma muia-karet ’c’h eus lac’het, Ma lac’het iwe, pa garfet. (bis)
 N’oa ket he gir peurlavaret, Fiekka Kalvez ’zo douaret ; (bis)
Ha seis kleve noas euz hi lac’ha, ’Nn aotro ’r markis d’ho asista. (bis)
Ann aotro ’r markis a lâre, Euz ’l leur-newe pa bartie : (bis)
 — Me garrie ann tan en Guerrand, Hag en buhe ’nn daou den iaouank ! (bis)
 Na oa plac’h a-bed er vro-man Da blijout d’in evel homan ! (bis)
Kanet gant Marc’harit Fulup.
Kloarek Lambol a lavare, ’N ti C’halvez koz pa arrue : — Demad ha joa holl en ti-ma, Pelec’h ’ma ma dous Fiekka ?
 — Emêdi duze er gamba-wenn, Hi o titira al lienn ; Hi o titira al lienn, Hag o kriba he bleo-melenn.
 Kloarek Lambol, ’vel ma klewas, Gant ar vinz d’ann nec’h a bignas ; Gant ar vinz d’ann nec’h eo pignet, Hag he dous koant ’n eus saludet.
 — Demad d’hec’h, ma dous Fiekka, Me ’m eus konje digant ho tad ; Me ’m eus konje digant ho tad, Ewit mont bon daou d’ann ebad ;
 Me ’m eûs digant ho tad konje ’Wit mont hon daou d’al leur-newe. — ’Wit d’al leur-newe me n’inn ket, Gant Lomaria ’on gourdrouzet.
 — Lest Lomaria lec’h ma karo, D’al leur-newe n’inn a ielo. — ’Wit d’al leur-newe me n’inn ket, Gant Lomaria ’on gourdrouzet.
 — Beet drouk gant nep a garo, D’al leur-newe nin a ielo ; D’al leur-newe nin a ielo. Ha dilun pe dimeurz ’eureujo !
Markis Lomaria a lâre ’N hostaleri pa ziskenne : — N’hoc’h eus ket gwelet en de-ma Kloarek Lambol ’vont dreama ?
— Leall êt eo d’al leur-newe, Ann hini ’gar euz he goste, Indan-hi ’n abit satin-gwenn, Doue, braoa da feumeulenn !
 Indan-han ’n abit satinn-gris, Braoa den-iaouank a welis ; Indan-hê peb inkane gwenn, Peb a vrid arc’hant en ho fenn.
Markis Lomaria a lâre, El leur-newe pa arrue : — En pez korn diouz al leur-ma ’Man kloarek Lambol hoc’h ebata ?
 — Eman duze ’r penn uc’hellan, Ann hini a gar ’zo gant-han. Markis Lomaria ’lâre D’ gloarek Lambol eno neuze :
 — Diwiskomp hon justokoro, Ewit komans ar gourenno. — Da c’hourenn ouzoc’h na inn ket, Da c’hoari ’r c’hleve n’ laran ket.
 N’oa ket he c’hir peurlavaret, Tric’houec’h kleve noas ’zo dic’houinet ; Tric’houec’h kleve noas ’zo dic’houinet, Hini ’r markis ann naontekvet.
 Markis Lomaria lâre Da gloarek Lambol, en de-se : — Tolomp hon c’hleveio a goste, Beomp mignoned adarre.
 Ar c’hloarek ’oa un den klouar, Dolas he gleve d’ann douar ; He gleve d’ann douar ’n eus tolet, Markis Lomaria n-eûs ket grêt ;
 Markis Lomaria n-eûs ket grêt, Neuze soudenn ’n eus han treuzet !… Fiekka Kalvez a oele, Na gave den hi c’honsolje ;
Na gave den hi c’honsolje, Met ar markis, hennes a ree : — Tawet, Fiekka, na oelet ket, Ganen da Werrand a teufet.
 — Gwell’ ganen merwel soubitamant, ’Wit mont un nozwes da Werrand : P’hoc’h eûs lac’het ma c’harante, ’N han’ Doue ma lac’het iwe !
Kanet gant Jannet Ar Gall, Mates en Kerarborn, — 1849.